**[MirMolitv.ru](https://mirmolitv.ru/)**

**Молитва Амвросию Оптинскому**

### Тропарь, глас 5:

Я́ко к целе́бному исто́чнику/ притека́ем к тебе́, Амвро́сие, о́тче наш./ Ты бо на путь спасе́ния нас ве́рно наставля́еши,/ моли́твами от бед и напа́стей охраня́еши,/ в те́лесных и душе́вных ско́рбех утеша́еши,/ па́че же смире́нию, терпе́нию и любви́ науча́еши./ Моли́ Человеколю́бца Христа́/ и Засту́пницу усе́рдную// спасти́ся душа́м на́шим.

### Кондак, глас 2:

Заве́т Пастыренача́льника испо́лнив/ ста́рчества благода́ть насле́довал еси́,/ боле́знуя се́рдцем о всех, с ве́рою притека́ющих к тебе́,/ те́мже и мы, ча́да твоя́, с любо́вию вопие́м ти:/ о́тче святы́й Амвро́сие,// моли́ Христа́ Бо́га спасти́ся душа́м на́шим.

### Молитва первая

О вели́кий ста́рче и уго́дниче Бо́жий, преподо́бне о́тче наш Амвро́сие, О́птинская похвало́ и всея Руси́ учи́телю благоче́стия! Сла́вим твое́ во Христе́ смире́нное житие́, и́мже Бог превознесе́ и́мя твое́ еще́ на земли́ тебе́ су́ща, наипа́че же увенча́ тя Небе́сною че́стию по отше́ствии твое́м в черто́г сла́вы ве́чныя. Приими́ ны́не моле́ние нас, недосто́йных чад твои́х, чту́щих тя и призыва́ющих и́мя твое́ свято́е. Изба́ви нас твои́м предста́тельством пред Престо́лом Бо́жиим от всех ско́рбных обстоя́ний, душе́вных и теле́сных неду́гов, злых напа́стей, тлетво́рных и лука́вых искуше́ний. Низпосли́ оте́честву на́шему от Великодарови́таго Бо́га мир, тишину́ и благоде́нствие. Бу́ди непрело́жный покрови́тель Святы́я оби́тели сия́, в не́йже в преуспе́янии сам подвиза́лся еси́ и угоди́л еси́ все́ми в Тро́ице сла́вимому Бо́гу на́шему. Ему́ же подоба́ет вся́кая сла́ва, честь и поклоне́ние, Отцу́, и Сы́ну, и Свято́му Ду́ху ны́не и при́сно и во ве́ки веко́в. Ами́нь.

### Молитва вторая

О преподо́бне и богоно́сне о́тче наш Амвро́сие! Ты порабо́тати Го́сподеви жела́я, зде всели́лся еси́, и неле́ностно во труде́х, бде́ниех, моли́твех и посте́х подвиза́лся еси́, и был еси наста́вник мона́шествующим, всем же лю́дем учи́телю ре́вностный. Ны́не у́бо, по отше́ствии твое́м от земны́х, Небе́сному Царю́ предстоя́, моли́ бла́гость Его́, е́же уще́дрити ме́сто селе́ния твоего́, святу́ю оби́тель сию́, иде́же ду́хом любве́ твоея́ неотсту́пно пребыва́еши, и всем лю́дем твои́м, с ве́рою к ра́це моще́й твои́х припа́дающим, во блага́я проше́ния их испо́лнити. Испроси́ у ми́лостиваго Го́спода на́шего, да низпо́слет нам оби́лие Небе́сных и земны́х благ, па́че же я́же на по́льзу душ на́ших да да́рует нам, и сконча́ти житие́ сие́ привре́менное в покая́нии да сподо́бит, в день же су́дный десна́го предстоя́ния и наслажде́ния во Ца́рствии Свое́м да удосто́ит во ве́ки веко́в. Ами́нь.

### Молитва третья

О всечестны́й ста́рче пресла́вныя и ди́вныя О́птины пу́стыни, преподо́бне и богоно́сне о́тче наш Амвро́сие, Це́ркве на́шея до́брое украше́ние и благода́тный свети́льниче, небе́сным све́том всех озаря́яй, кра́сный и духо́вный плод Росси́и и всея́ подсо́лнечныя, ду́ши ве́рных оби́льно услажда́яй и увеселя́яй! Ны́не с ве́рою и тре́петом припа́даем пред цельбоно́сною ра́кою святы́х моще́й твои́х, и́хже на утеше́ние и по́мощь стра́ждущим ми́лостивно дарова́л еси́, смире́нно мо́лим Тя се́рдцем и усты́, о́тче святы́й, я́ко всеросси́йскаго наста́вника и учи́теля благоче́стия, па́стыря и врача́ душе́вных и теле́сных неду́гов на́ших: воззри́ на чад твои́х зело́ согреша́ющих в словесе́х и де́лех и посети́ нас мно́гою и свято́ю свое́ю любо́вию, е́юже сла́вно преуспе́л еси́ еще́ во дни земны́я, а наипа́че по пра́ведней твое́й кончи́не, наставля́я в пра́вилех святы́х и богопросвеще́нных отце́в, вразумля́я нас в за́поведех Христо́вых, в ни́хже до́бре поревнова́л еси́ до после́дняго часа́ твоея́ многотру́дныя и́ноческия жи́зни; испроси́ нам, немощству́ющим душе́ю и бе́дствующим в ско́рбех, благоприя́тное и спаси́тельное вре́мя на покая́ние, и́стинное исправле́ние и обновле́ние на́шего жития́, в не́мже мы, гре́шнии, осуети́хомся умо́м и се́рдцем, преда́хом себе́ непотре́бным и лю́тым страсте́м, поро́ком и беззако́нием, и́мже несть числа́; приими́ у́бо, соблюди́ и покры́й нас кро́вом твоея́ мно́гия ми́лости, низпосли́ нам благослове́ние от Го́спода, да понесе́м благо́е и́го Христо́во в долготерпе́нии до конца́ дней на́ших, ча́юще бу́дущаго живота́ и Ца́рствия, иде́же несть печа́ль ни воздыха́ние, но жизнь и ра́дость безконе́чная, изоби́льно проистека́емая от Еди́наго, Всесвята́го и Блаже́ннаго Исто́чника безсме́ртия в Тро́ице поклоня́емаго Бо́га Отца́, и Сы́на, и Свята́го Ду́ха, ны́не и при́сно и во ве́ки веко́в. Ами́нь.

**Акафист**

**Кондак 1**

Избранный угодниче Божий и чудотворче, великий старче Амвросие, Оптинская похвало и Всея Руси дивный наставниче, прославляюще твое в подвизех изрядное житие, приносим ти многохвальное пение, ты же, яко имея дерзновение ко Господу, молися о всех нас, чадех твоих, со умилением зовущих: Радуйся, преподобне Амвросие, богомудрый учителю веры и благочестия.

**Икос 1**

Ангельскому житию подражая, отвергл еси вся красная и скоропреходящая тленнаго мира сего и стопы своя направил еси к духовному учителю и прозорливцу старцу Илариону, да наставит Тя на путь истиннаго жительства и благословит на подвиги спасения. Он же, провидев грядущее твое богоугодное житие, посла Тя в обитель Оптину, и тамо ты обрел еси себе доброе пристанище. Сие уведевши таковое Божие изволение о тебе, глаголем сицевая: Радуйся, Богом избранная отрасле благочестия родителей; радуйся, измлада лет твоих Господа возлюбивый. Радуйся, к книжней мудрости усер­дие от юности имевый; радуйся, святых Отцев духоносное учение познавый. Радуйся, скорогибнущих благ мира сего отвержение; радуйся, нетленных сокровищ неослабное желание. Радуйся, Божия произволения о спасении души твоея искавый; радуйся, благословение на путь монашеский получивый. Радуйся, преподобне Амвросие, богомудрый учителю веры и благочестия.

**Кондак 2**

Видя сердца твоего благое намерение, Христос предначерта узкий и тернистый путь твоего спасения, и егда был еси внезапу на смертном одре болезни, даде Господу обещание: аще исцелит Тя, всего себе предати подвигом иночества. Востав же по милости Божией с одра болезни, абие прославил еси всещедраго Бога, врача душ и телес, зовя: Аллилуиа.

**Икос 2**

Разум Божественных писаний стяжав, в страсе Божием помышлял еси, како Господь устроит грядущий путь твоего спасения и како вступити на стезю многотруднаго и скорбнаго монашеского жительства. Мы же, дивящеся твоему благому намерению, воспеваем ти: Радуйся, на Бога Промыслителя всю надежду возложивый; радуйся, токмо Его благоизволения взыскавый. Радуйся, всякое испытание во спасение души понести готовый; радуйся, совести своея велению последовый. Радуйся, увеселения мирская возненавидевый; радуйся, богатства земная невозлюбивый. Радуйся, Богу единому поработати всего себе подвигнувый; радуйся, тому точию угодити восхотевый. Радуйся, преподобне Амвросие, богомудрый учителю веры и благочестия.

**Кондак 3**

Силою любве утверждаяся в вере, поревновал еси Евангельское житие стяжати по образу преподобных Отцев Церкве древния. Егда же даде ти Господь разумение сего благоугождения, воспел еси со умилением: Аллилуиа.

**Икос 3**

Имея крепкую веру во благое промышление Божие о спасении человека, притекл еси к честному образу Пресвятыя Богородицы Тамбовския, еже бысть тебе благословение родительское, и смиренно молил еси Владычицу, да управит путь твой. Мы же, видяще твое неотступное упование на милость Царицы Небесныя, поем ти: Радуйся, Божия Матере верное и возлюбленное чадо; радуйся, Ея священнаго покрова силы тайное постижение. Радуйся, благословения родительскаго чрез Ея Образ добронравный хранителю; радуйся, Заступницы усердныя благоговейный почитателю. Радуйся, многочастне в нощи молитвы к Ней слезно возносивый; радуйся, Небесныя помощи от Нея непостыдно восприемый. Радуйся, тако утешение в сердце своем обретый сладостное; радуйся, яко умиление приял еси благотишное. Радуйся, преподобне Амвросие, богомудрый учителю веры и благочестия.

**Кондак 4**

Бурею помышлений движимый пришел еси в обитель Преподобнаго Сергия Радонежскаго, да укрепит твое сердце на подвиги предстоящаго иноческаго поприща всея России Чудотворец и Учитель монашескаго делания, преизливающий от раки своих честных мощей токи благодатныя помощи. Умилився же тамо сердцем, взывал еси с радостию: Аллилуиа.

**Икос 4**

Слыша велие житие и благочестие богомудрых Отцев и старцев Оптины пустыни, тайно оставил еси мир и вся, яже в нем, и пришел еси необинуяся во обитель сию во смирении души, во еже спастися и угодити Богу. Мы же, видяще вящую ревность души твоея, приносим Ти хвалебную песнь: Радуйся, тленныя блага мира сего нивочтоже вменивый; радуйся, сладость Церковную познавый. Радуйся, во обитель Святую вселивыйся; радуйся, всего себе Богу отдавый. Радуйся, заповеди Божия неленостно исполнивый; радуйся, плоды Христова учения сладце вкусивый. Радуйся, подвигов святых Отцев ревнителю; радуйся, чистоты душевныя неусыпный хранителю. Радуйся, преподобне Амвросие, богомудрый учителю веры и благочестия.

**Кондак 5**

Богозданная пустынь прия тя, яко во объятия Отча, в нюже кротко вселился еси и тамо первее понесл еси труды послушания в келии великаго старца богопросвещеннаго Льва, имже наставлен был еси к духовному деланию. Уведев же сладость отречения воли своея, возопил еси: Аллилуиа.

**Икос 5**

Видяще твое иноческое преуспеяние, облекоша тя Отцы пустыни в ризы схимы великия и сподоби тя подвигоначальник Христос благодати Ангельскаго чина приобщитися, сего ради вопием ти: Радуйся, всем сердцем Бога возлюбивый; радуйся, всею душею Ему послуживый. Радуйся, веру чрез многия труды непреложно утвердивый; радуйся, надеждою на помощь свыше себе вооруживый. Радуйся, любве Евангельския сокровище; радуйся, даров Духа Святаго вместилище. Радуйся, подвигов монашеских воине доблественный; радуйся, равноангельскаго жития подражателю предивный. Радуйся, преподобне Амвросие, богомудрый учителю веры и благочестия.

**Кондак 6**

Проповедник православныя веры и истиннаго жития во Христе Иисусе явился еси, противныя Евангелию и Церкви учения отрицая и многая от пути заблуждения обратил еси ко Христу Жизнодавцу, поя благодарственно: Аллилуиа.

**Икос 6**

Возсиял еси яко свеща многосветлая в земли Российстей, просвещая всякаго человека, приходящаго к тебе, светом истины, людие же, обремененнии грехми и скорбьми многими, обретоша в тебе богоразумнаго наставника благочестия и добраго отца всем немоществующим, страждущим и уничиженным, воспевающе таковая: Радуйся, светильниче православныя страны Российския; радуйся, зерцало Божественныя любве. Радуйся, столпе веры апостольския; радуйся, каменю надежды жизни вечныя. Радуйся, наставниче во всяких обстояниях Боговдохновенный; радуйся, проповедниче покаяния рачительный. Радуйся, врачу недугов телесных; радуйся, целителю болезней душевных. Радуйся, преподобне Амвросие, богомудрый учителю веры и благочестия.

**Кондак 7**

Хотя последовати Самому Христу, подражал еси Ему всеусердно, взем иго Его на себе и научився от Него кротости и смирению, обрел еси покой души своей, зовущей присно: Аллилуиа.

**Икос 7**

Новая и дивная звезда святости явися на небе церковнем, егда возшел еси по лествице духовней к совершенству ангелоподобному, простерл еси лучи любве своея по лицу всея земли рус­ския и привлекл еси к себе знатная и худородная, мудрая века сего и немудрая, вопиющая к тебе сицевая: Радуйся, граде, верху горы стояй; радуйся, светило, мрак неведения про­гоняющее. Радуйся, вся немощная врачуяй; радуйся, от бед и прельщений вражеских избавляяй. Радуйся, печальных утешителю; ра­дуйся, жаждущих духовный напоителю. Радуйся, хитрословеснаго мудрования века сего обличителю; радуйся, многих заблудших на путь истины направителю. Радуйся, преподобне Амвросие, богомудрый учителю веры и благочестия.

**Кондак 8**

Странником и пришельцем в земном мире предстал еси, взыскующим града небеснаго, и понесл еси тяготы и немощи ищущаго у тебе помощи ближняго, и тако исполнил еси Закон Христов, поя с благодарением: Аллилуиа.

**Икос 8**

Весь огнем Божественныя любве исполненный, крест многотрудный болезней телесных пронесл еси чрез все твое иноческое житие, в терпении стяжав душу твою, по слову Евангелия Христова, и всех нас научил еси безропотному крестоношению, зовущих ти: Радуйся, вождю ищущих спасения; радуйся, образе истиннаго послушания. Радуйся, сам тяжкие недуги до конца претерпевый; радуйся, приходящия к тебе в болезнех и печалех терпению научивый. Радуйся, паствы твоея изрядный душепопечителю; радуйся, алчущих жизни вечныя питателю. Радуйся, обидимых покровителю; радуйся, непокорных воли Божией вразумителю. Радуйся, преподобне Амвросие, богомудрый учителю веры и благочестия.

**Кондак 9**

Все естество человеческое в болезнех и телесных немощех испытал еси, плоть распяв со страстьми и похотьми, и молитвою неустанною отгонял еси напасти и искушения лукавых духов и тем вся научал еси противостати кознем диавольским, взывая с верою: Аллилуиа.

**Икос 9**

Витийства суемудрых, неведавших силы веры православныя, отметал еси словом Божиим и чистым житием твоим, и воистину возсиял еси, яко светозарный столп благочестия и хранитель святоотеческаго предания, усердно прелагая древняя писания отцев в письмена удобовразумительныя. Мы же, дивящеся трудом твоим, воспеваем сице: Радуйся, веры правыя адаманте; радуйся, жития по вере крепосте. Радуйся, духа благочестия насадителю; радуйся, добродетелей христианских сеятелю. Радуйся, подвигов старчества преуспеяние; радуйся, множества иноков духовное просвещение. Радуйся, приведый тех ко спасению; радуйся, обративый многия грешныя к покаянию. Радуйся, преподобне Амвросие, богомудрый учителю веры и благочестия.

**Кондак 10**

Спастися взыскующим Царства Небеснаго вспомоществуя, верный путеводитель явился еси, мирския и духовныя управляя: на конец же лет своих многая труды положил еси, обитель Шамординскую убогим устрояя, да сестры тоя обретут душевный покой и спасение, воспевающе песнь хвалебную: Аллилуиа.

**Икос 10**

Стена и прибежище был еси чадом твоим, молитвами неусыпными от демонских наваждений охраняя; на невидимую брань с духи злобы вдохновлял еси их, гордость и славолюбие смирением упраздняя. Темже радующеся зовем Ти: Радуйся, стрелы вражия угасивый; радуйся, демонския полки победивый. Радуйся, пленных от духов злобы свободивый; радуйся, из темницы страстей многая души изведый. Радуйся, любовию и молитвами заблудшия к Богу обративый; радуйся, сирот и вдовиц добрый попечителю. Радуйся, водительства иноков и инокинь богоносный зиждителю; радуйся, смиренномудрия и кротости доброгласный проповедниче. Радуйся, преподобне Амвросие, богомудрый учителю веры и благочестия.

**Кондак 11**

Пение умиленное приносим Ти, скорому помощнику в нуждах и печалех всем, к тебе с верою и любовию притекающим, до конца дней своих был еси чадолюбивый отец страждущих и обремененных, чающих утешения души. Темже неложно прославляется тобою Бог, дивный во святых Своих, зовущих непрестанно: Аллилуиа.

**Икос 11**

Светильника добродетелей видеша в тебе вси концы страны нашея, отче наш Амвросие, яко в терпении и смирении земное странствие скончал еси и исполнил еси вся, яже заповеда нам Христос во святем учении, и преселился еси от земли на небо, внидя в радость Господа своего, яко верный раб Христов. Темже радующеся воспеваем Ти таковая: Радуйся, слуго усердный, сотворивый волю Господина своего; радуйся, воине Христов, суету житейскую оставивый. Радуйся, Богу единому послуживый; радуйся, вся заповеди Божия исполнивый. Радуйся, обители Небесныя удостоивыйся; радуйся, горния славы приобщивыйся. Радуйся, наследниче жизни вечныя; радуйся, угодниче Божий прехвальный. Радуйся, преподобне Амвросие, богомудрый учителю веры и благочестия.

**Кондак 12**

Благодати Божия сокровище некрадомое унаследовал еси и тихое, безмятежное пристанище на Небесех обрел еси. Действием же промысла Божия во дни торжествуемаго тысящелетия Крещения Руси прославлен и к лику Святых причислен был еси. Ныне ублажающе память твою святую, поем вси: Аллилуиа.

**Икос 12**

Поюще твое всероссийское прославление и обретение честных мощей твоих, возносим ти, яко благоухание кадильное, смиренныя наша молитвы: не забуди чад твоих, почитающих имя твое святое и взывающих к тебе в благодарении: Радуйся, Амвросие, Божественнаго безсмертия тезоименитый; радуйся, Церкве православныя честная похвало. Радуйся, лика Святых угодников причастниче; радуйся, сонма преподобных Отцев сотаинниче. Радуйся, пред престолом Бога Всевышняго наш твердый предстателю; радуйся, пред судом Божиим наш теплый ходатаю. Радуйся, нас, странствующих в юдоли плачевней, путеводителю; радуйся, о всей земли Российстей неусыпный молитвенниче. Радуйся, преподобне Амвросие, богомудрый учителю веры и благочестия.

**Кондак 13**

О дивный угодниче Христов и Чудотворче, преподобне старче наш Амвросие, приими ныне малое моление недостойных чад твоих, не остави нас в скорбех и болезнех, прииди и простри руку помощи, настави нас на путь покаяния и спасения, во еже избавитися муки вечныя, да тобою присно славим Бога вопиюще: Аллилуиа.

(Этот кондак читается трижды, а затем икос 1 и кондак 1)

[**MirMolitv.ru**](https://mirmolitv.ru/)